Author: Институт перевода Библии
Date: 2023-08-28T10:09:54.254834+00:00

Рут • Эстер • Юнус: Эстер

Рут • Эстер • Юнус: Эстер

1. Гьалагъай

1. Эстер

1. Картаби (Рут • Эстер • Юнус)

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Гьалагъай

Гьалагъай

ХӀурматла дучӀанти!

ХӀушала гьалар – дарх дураибти Библияла хӀябал жуз сари. Библия – ил дунъяличиб бегӀлара бахъли бучӀуси ва хӀурматла жуз саби, ва илбагьандан гьарил адамлис, сай чинав хӀерирулил хӀерхӀеили, илала миллатличи ва бузахъуси динничи хӀерхӀеили, ил жуз сунела нешла мезли белчӀес имкан биэс чебиркур.

Библиялизир жавабти лугули сари лерилра замунтазиб адамти паргъатагарбирахъули калунти нуша чинарадтира, селис хӀердирутира, сен дунъяличир дахъал вайдешуни лертив, вебкӀили гӀергъи адамличи се хӀерлив ибти суалтас.

Халали ахӀенти хӀябалра илди жузлизибад цаибиллизиб Юнус идбагличила бурули саби. КӀиибил – «Рут» жузлизиб – чевяхӀси пача Даудла халабегӀтачила. ХӀябъибил «Эстер» жузлизиб биалли, секьяйдали Аллагьли Сунела халкьличила къайгьибирулил ва илди бебкӀализибад уцахъулил бурули саби.

Дарх дурайути хӀябалра жузлизибад гьарилла къантӀси бухӀнабуцра гили саби, сунезибра жузлизир сипатдарибти анцӀбукьунала хӀекьлизирти баянти гибси. Ахирлизир Библияла жузазирти анцӀбукьуни чузир кадикибти жявхӀелла дунъяла мер-мусала картабира гили сари.

Дурхъаси БелкӀ декӀар-декӀарти халкьанала мезаначи шурбалтнилизиб бузуси Институтли халаси разидешличил даргала бучӀантас Библиялизирад бутӀни чула нешла мезли гьаладирхьули сари.

2010 ибил дуслизиб Библия шурбалтуси Институтли Лукала ГӀяхӀ хабар ва 2013 ибил дуслизиб Матфейла ГӀяхӀ хабар дарган мезли дураиб. 2017 ибил дуслизир илкьяйдали дураибтири Лукала ГӀяхӀ хабарлизирад айту-гъайра. Илдала электронна жураби ва аудиобелкӀани Библия шурбалтуси Институтла сайтличир даргес вирар: www.ibt.org.ru

Библия шурбалтуси Институтли Библияла хӀябалра жузла тилмажунас, редактортас ва илди дураахъес хӀядурдирнилизир бутӀакьяндеш дарибти лебтасалра баркалла балахъули саби.

Библия шурбалтуси Институт

Эстер

Эстер

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

Жузла бухӀнабуц

«Эстер» бикӀуси жузлизиб чучила бурути анцӀбукьуни Шушан-къалализибси Персияла пача Ахашверушла кӀялгӀялизир кадиркули сари. Вавилуннизибад 320 километрла тяйдили мерлабиубси Шушан жявзаманала шагьар сабри.

Пача Ахашверушли (ил Ксеркс I-ибил виэс асубирар) нушала манзиллис гьалабси заманала 486 – 465 ибти дусмазиб Персияла пачалихълис пачадеш дирусири. Пача Ахашвурушла хьунул Вашти иличи лехӀахъес гӀелумризурхӀели, пачани ил рархьратур ва сунес Эстер бикӀуси жугьутӀ рурси карииб. Ил цӀуръа сарри, пачала къуллукъчили сайси илала узикьар Мардахайли сунела рурсиван арикьурсири.

Пачачи гъамси ХӀяман бикӀуси пачала къуллукъчила Мардахайличи ва жугьутӀуначи гьимидухъун ва илала пачалихълизибти лебилра жугьутӀуни кабушахъес буйрухъбарахъес пача кьабуликахъиб. Жузла гӀелабси бутӀализиб бурули саби сунела халкь берцахъес багьандан Эстерли сунела гӀямрулис сегъуна урехи акӀахъубал.

1

Пачала хьунул Вашти пачас мутӀигӀхӀеракӀни

1^1Ил биубсири Ахашверушла[*] бурхӀназиб. Ахашверушли биалли Индиялизибад Кушлизи бикайчи мерладиубти даршлим гъануверхӀра мер-мусалис пачадеш дирулри+. 2Ит замана пача Ахашверуш Шушан-къалализив сунела пачадешла тахличи кайилри. 3Илини пачадеш дируси хӀябъибил дуслизиб сунела лебилра талхъунтас ва къуллукъчибас сяхӀбат бариб. Персияла ва Мидияла гӀяскуртала халатигъунти бурги, давлачебти адамти, мер-мусала хӀякимти пачачи бакӀиб. 4Сунела пачалихъла давлумала дахъдеш ва чебяхӀдешла лямцӀ даршлим гехӀцӀали бархӀила духӀнар чедаахъиб. 5Илди бурхӀни шалгӀердухъунхӀели, пачани, халалличибад бехӀбихьили виштӀалличи бикайчи, Шушан-къалализибти лебилра халкьлис пачала кӀялгӀяла анхъличилси азбарлизиб верхӀел бархӀи бухъянбитӀунси сяхӀбат бариб. 6Илар цӀуба бамбала ва хьанцӀа балала шаршавти мармар къаркъала тӀулрачир черяхӀяхъилри. Илди тӀулрачирти цӀуб арцла мявнази цӀуба ва цӀяба-хӀунтӀена гантирла гьимиртачил дигьири. Тухри мургьила ва цӀуб арцла сарри, чӀябар биалли хӀунтӀена, цӀуба, рурхӀути ва цархӀилти ранг-рангла дурхъати къаркъуба буцилри. 7Гьаладирхьути держ жура-журала мургьила хъабназир сарри, пачала сахаватдешли, чягъир даари лерри. 8Держ гуждан дужахъули ахӀенри, сенкӀун пачани сунела хъулибти тӀашкьянабачи хъарбарилри сяхӀбатличивси гьариллис дигуси бирахъес.

9Пачала хьунул Ваштинира Ахашверуш пачала кӀялгӀялизиб илкьяйдали хьунул адамтасра сяхӀбат барилри.

10ВерхӀъибил бархӀи, чягъирли сунела уркӀи разибиахъубхӀели, Ахашверушли сунес къуллукъбирути верхӀел бурхъази – МехӀуманнизи, Бизтази, ХӀярбуннизи, Бизтази, Абагтази, Зитарлизи ва КӀаркӀаслизи – буриб+
11бекӀличиб пачала тажличил пачала хьунул Вашти карукахъес, халкьлизи ва талхъунтази илала жагадеш чедаахъес, сенкӀун ил дебали жагаси саррину. 12Бурхъабани баахъибси пачала буйрухъ хӀясибли, пачала хьунул Вашти ила рукьес кьабулхӀерикиб. ИлхӀели пача гӀясииуб ва илизир гьимила цӀа адалкун. 13ГӀур пача гьаларла тяхӀяр-кьяйда далути пасихӀтачил гъайкавхъун, сенкӀун пачала илгъуна тяхӀяр лебсири: зегъа ва гӀядатуни далутачил пикри цалабяхъили, къуллукъуни бекӀдируси. 14ИтхӀели иличи гъамти сабри: Каршин, Шетар, Адмата, Таршиш, Мерес, Марсен, Мемухъан – Персияла ва Мидияла верхӀел талхъан, чусра асубирути пачала дяхӀ чедиэс ва пачалихълизиб халатили сабти. 15Бурхъабани багьахъурси пача Ахашверушла гъай бетхӀеберхахъни багьандан гӀядат хӀясибли пачала хьунул Ваштис се бируси? 16Ва Мемухъанни пачази ва талхъунтази иб: пачала хьунул Вашти ца пачала гьаларцун ахӀен гӀяйибла регӀ. Пача Ахашверушлис хъархӀерти мер-мусаличибти лебилра талхъунтала ва халкьанала гьалар гӀяйибла регӀ сари ил. 17СенкӀун пачала хьуна баркьуди лебилра хьунрачи биур, ва илданира чула муйли мучлахӀебиру ва бикӀар: пача Ахашверушли хъарбариб пачала хьунул Вашти сунела гьала кахъес, ил биалли иличи хӀярякьун. 18Гьанна биалли пачала хьуна баркьудиличила багьурти Персияла ва Мидияла бикабира пачала лебилра талхъунтази илкьяйда бикӀескабирар. ИлхӀели илдала ургар дахъал гьими-кьяс дирар. 19Пачас дигули виалли, пачала хӀукму дурабухъаб, Персиялара Мидиялара гӀядатунази белкӀаб ва гӀур убмабяхъяб. Вашти гӀур пача Ахашверушла гьала дурамарухъаб, пачани сунела хьуна пачадешла даража иличир гьатӀира гӀяхӀсилизи бедаб+. 20Пачала илгъуна хӀукму лебилра пачалихълизи тӀинтӀбиубхӀели, пачалихъ сецад халаси биаллира, халатачибад бехӀбихьили биштӀатачи бикайчи, лебилра хьунул адамтани чула муйлала хӀурматбиру. 21Пачас ва илала талхъунтас илгъуна гъай гӀяхӀбизур, ва пачани Мемухъан викӀуси бариб. 22Илини лебилра пачалихълизи, лерилра мер-мусаличи, гьарил миллатличи чула мезли ва чула хӀурпрачил делкӀунти пачала кагъурти дархьиб, гьарил мурул сунела юртлизив хужаим виаб ибси. Иличила лебилра халкьанази чула мезли багьахъур.

2

Персияла пачала сагаси хьунул

2^1Илис гӀергъи Ахашверушлизиб гьими чебарбякьунхӀели, пачас Вашти гьанрикиб, илини барибсира ва илис сунени барибси хӀукмура+. 2Пачас къуллукъбирути адамтани иб: «Пачас куц-бекӀлизиб жагати рурсби баргес умцӀербухъаб! 3Пачани сунела пачалихъла лерилра мер-мусаличи вакилти бархьаб ва илдани Шушан-къалализибси хьунул адамтала юртлизи лебилра жагати жагьил рурсби бучаб. Илди пачала хьунрас къараулбируси урхъа Гегайла хӀерудилиу бедаб. Илдас илар чархличи дикути гӀявадешуни дедаб. 4Пачала хӀулбас илдазирад гӀяхӀризурсигъуна Ваштила мерличир пачала хьунулли ретааб». Ил гъай пачасра гӀяхӀбизур ва илкьяйда барра бариб.

5Шушан-къалализив ца жугьутӀ леври, илала у Мардахай сабри. Ил Бунъяминна къурлизибадти Яирла урши, Шимайла урши, Кишла урши сайри. 6Мардахай Вавилунна пача Небухаданасарли Ерусалимлизибад дураибти цархӀилти ясиртачил варх, ил лугӀилизив Иудеяла пача Екунияра виахъубли, гечбарибтазивад сайри. 7Мардахайли арикьурсири ХӀядасса – ил сарри Эстер – сунела рузикьар. Илала я неш я дудеш агартири. Рурси куц-бекӀлизирадра жагасири, гӀяхӀсира сарри. Илала дудешра нешра бебкӀибхӀели, ил Мардахайли рурсила мерличир сунечи аррукибсири.

8Пачала хъарбаркьра хӀукмура дагьахъурхӀели, бахъал рурсби Гегайла хӀерудилиу Шушан-къалализи бучиб. Эстерра пачала кӀялгӀялизи сарукиб ва хьунрачи хӀерудибируси Гегайлизи редиб. 9Илала хӀулбас ил рурси гӀяхӀризур ва цархӀилтас гьалар чераиб. Гегайли чархличи дикути гӀявадешунира ва илис детиркути цархӀилти секӀалра итмадан дедахъиб, илис пачала кӀялгӀялизибад черикӀла верхӀел къаравашра декӀарбариб, илдачил рарх ил пачала кӀялгӀялизибси хьунул адамтала юртла гӀяхӀсигъуна хъули гечрариб.

10Сунела халкьличила я тухумличила Эстерли селра бурули ахӀенри, сенкӀун илизи Мардахайли селра хӀебурахъес буйрухъбарилри. 11Гьар бархӀи Мардахай хьунул адамтала юртла азбарличи гъамирулри ва Эстерла арадеш сен сабил балулри, ил севан сарил хьарбиулри.

12ЯргабаибхӀели, гьарил рурси пача Ахашверушличи аркьулри. Амма илис гьалар гьарил рурсили вецӀнукӀира баз хӀядурдеш бирулри, хьунул адамлис чебаахъиливан: урегал баз чарх гӀяхӀтӀемла гӀявадешли бикулри, урегал баз – цархӀилти гӀяхӀтӀемла шинкӀадешуна. 13Илала гӀергъи рурси пачачи ретицӀулри. Илис сунечил барх хьунрала юртлизибад пачала кӀялгӀялизи касес дигуси се дигара лугулри. 14БархӀехъ ил рухӀнарулхъусири ва гӀергъила бархӀи савли хьунул адамтала юртлизи, пачала бигнабала къараул урхъа ШягӀяшгасла хӀерудилиу чаррулхъусири. ГӀур ил пачачи аркьуси ахӀенри. ЧӀянкӀли пачас ил гӀяхӀризурхӀели ва у ахъили жирарибхӀели ахӀенси. 15Мардахайли сунела рурсиван арикьурси адавзи Абихаилла рурси Эстерли, пачачи рукьес ярга сабаибхӀели, сунес селра тӀалаббируси ахӀенри, хьунрачи хӀерудибируси пачала урхъа Гегайли касахъес бурибси ахӀенси. Сари чериути лебтасалра Эстер гӀяхӀризурлири+. 16ХӀера, ил пача Ахашверушличи пачала кӀялгӀялизи киб. Ил биубсири Ахашверушли пачадеш дируси верхӀъибил дусла вецӀъибил, тевет базлизиб.

17Пачас Эстер цархӀилти лебилра хьунул адамтачир ригахъусили ретаур, пача лебилра рурсбазирад иличи гӀяхӀил валикили, гьалар чериули, хӀерикӀулри. Илини Эстерла бекӀличи пачадешла таж чебииб ва Ваштила мерличир ил сунела хьунул рариб.

18Эстер багьандан пачани сунела лебилра талхъунтасра къуллукъчибасра халаси сяхӀбат бариб, мер-мусалис кункдешуни дариб ва пачалагъунти сахаватдешличил савгъатуни дутӀиб.

Мардахайли вершадеш пуждариб

19КӀиибил яргалисра рурсби бучибхӀели, Мардахай пачала кӀялгӀяла къапула гьалав кайилри[*]. 20Сунес Мардахайли буйрухъбарили кьяйда, Эстер илхӀелира сунела тухумдешличила ва сунела халкьличила селра хӀебагьахъурли лералри. Мардахайла хъарбаркьуни биалли Эстерли гьаннара, сунечир арилкьули калунхӀеливан, дурусли тамандирулри.

21Ца бархӀира, Мардахай пачала къапула гьалав кайили левли, пачала хъули айцӀуси мерлис къараулбирути пачала кӀел бурхъа БигтӀан ва Тереш Ахашверушличи гьимили бицӀилри ва иличи хӀилла дураберкӀес кьасбарилри. 22Иличила багьурли, Мардахайли пачала хьунул Эстерлизи багьахъур, Эстерли биалли иличила Мардахайла шайзибад пачази буриб. 23Ахтарди дураберкӀибхӀели, вершадеш ашкардиуб ва илди кӀелра бурхъа тӀайчиб чебяхӀкахъиб. Илди анцӀбукьуначила гьар бархӀи дирути БелкӀанала жузлизи пачара левли белкӀунсири+.

3

ХӀяманни жугьутӀуни къирбарес кьасбарили сай

3^1ИлхӀейчивад пача Ахашверушли ХӀяман чевяхӀвариб. Ил Агагла жинслизивадси ХӀяммидатла урши сайри. Пачани ил чевяхӀвариб ва сунела лебилра талхъунтачив ахъли катур. 2Пачала кӀялгӀяла къапула гьалаб бирути лебилра къуллукъчиби ХӀяманнис кьукьмусбиркутири ва илала гьалаб ванзаличи бяхӀудили кабиркутири, сенкӀун ил бирахъес пачани буйрухъбарилри. Мардахай биалли я кьукьмусиркули ахӀенри, я илала гьалав вяхӀудили каркули ахӀенри.

3Пачала къапула гьалаб бирути къуллукъчиби Мардахайлизи бикӀулри: сен хӀуни пачала буйрухъ таманхӀебирулри? 4Илди илизи гьар бархӀи илкьяйда бикӀутири, амма ил илдачи лехӀихъули ахӀенри. ИлхӀели илдани ХӀяманнизи багьахъур, илхӀелилра Мардахай сунела гъайличивад чевхӀелхъанал багьес дигули. ИлиникӀун илдази бурилри сай жугьутӀ виъниличила.

5Мардахай сунес кьукьмусхӀеркули ва вяхӀудили ванзаличи кахӀеркули чеибхӀели, ХӀяман иличи гьимили вицӀиб. 6Ца Мардахайличицун някъ ахъбуцни бахъ дебали камсилизи халбарили, гӀурра сунези Мардахай чиди халкьлизивадси саял бурибхӀели, ХӀяманни кьасбариб Ахашверушла пачалихълизибти лебилра жугьутӀуни, Мардахайла халкь, къирбарес.

7Пача Ахашверушли пачадеш дируси вецӀнукӀираибил дусла цаибил, рисан, базлизиб, ХӀяманна гьалаб базра бархӀира чердикӀес багьандан чӀала буршусири. Ва чӀала дусла вецӀнукӀираибил базличи – адар базличи бакӀиб+. 8Пача Ахашверушлизи ХӀяманни иб: хӀела пачалихъла лерилра мер-мусаличиб цархӀилти халкьанала ургаб тӀинтӀкабиубти цабехӀ халкь леб. Илдала гӀядатунира цархӀилти халкьанала гӀядатуназирад декӀардулхъули сари, илдани пачала хӀукмуртира тамандирули ахӀен, илди илкьяйда батес пачасра асухӀебирар+. 9Пачас дигули виалли, илди къирбарахъес хъарбараб. ИлхӀели нуни пачала хазна бихӀянтази, пачала хазнализи кадихьахъес цӀуб арцла вецӀал азир талант[*] дедлугас. 10Пачани сунела някъличибад тӀулека-мугьур чеббердиб ва ил ХӀяммидатла урши, Агагла жинслизивадси ХӀяманнизи, жугьутӀунала душмайзи, бедиб+. 11Ва пачани ХӀяманнизи иб: илди цӀуб арц хӀед далтулра, илди халкьлис биалли хӀед дигуси барес вируд.

12Цаибил базла вецӀнухӀябраибил бархӀи пачала кагъурти лукӀанти жибариб. Ва илдани, ХӀяманни буйрухъбарили кьяйдали, хӀукму цахӀнабяхъиб. Ил мер-мусала хананачи ва мер-мусаличибти хӀякимтачи, ва гьарил халкьла букӀрачи чула мерла хӀурпрачил гьарил халкьличи чула мезли белкӀунсири. Ил хӀукму пача Ахашверушла шайзибад пачала тӀулека-мугьурличил марбарибсири+. 13Пачалихъла лерилра мер-мусаличи чяпартачил кагъурти дархьибтири, виштӀалличибад халалличи бикайчи, илдала лугӀилизиб дурхӀнира хьунул адамтира биахъубли, лебилра жугьутӀуни агарбарахъес, кабушахъес, къирбарахъес, илдала лебдешра мулканира ца бархӀила духӀнар хъям-кьацӀдарахъес, вецӀнукӀираибил базла, адар базла, вецӀнухӀябраибил бархӀи+.

14Илди хӀукмуртачилти кагъурти лерилра мер-мусаличи, зегъа сарлин даахъес ва лебилра халкьлизи дагьахъес гӀягӀнитири, лебилра ил бархӀиличи хӀядурбиахъес багьандан. 15Пачала хъарбаркьличил урчачиб чяпарти хъярхъли дурабухъун. Шушан-къалализибра, хӀукму белчӀи, багьахъур. Пачара ХӀяманра кабиили бужулри, Шушан-къала биалли хӀякдешлизибри+.

4

Мардахайли Эстерлизи кумекбарахъес тиладибирули сай

4^1Иличила багьурхӀели, Мардахайли сунечирти палтар гъярдердиб, зибкьни чегьур, сунечи палда пухӀдариб ва, децӀличилси тӀамали ахъли вявикӀули, шагьаркад ватихьиб. 2Ил ваибси пачала кӀялгӀяла къапуличицун сайри, сенкӀун зибкьна вегӀиубли пачала кӀялгӀяла къапулизивад ветацӀес асубирули ахӀенри.

3(Пачала хъарбаркьличилси ил хӀукму чидилти мер-мусаличи бакӀалра, гьар мерличиб жугьутӀуни мурхьли децӀбикӀулри, дуббурцулри ва биса-яслизибри, бахъалгъунти, зибкьнази бегӀбиубли, палдализи кабилхьулри).

4Къаравашуни ва бурхъаби Эстерличи бакӀиб ва иличила буриб. Пачала хьунул дебали паргъатагарриуб ва зибкьнала мерлар чегьахъес Мардахайлис палтар дархьиб, амма илини кьабулхӀедариб. 5ИлхӀели Эстерли пачани сунес кабатурти бурхъабазивад цали сайси Хатах живариб, ва иличи хъарбариб лерилра илди авара селис сарил Мардахайлизибад багьахъес.

6Хатах Мардахайличи пачала кӀялгӀяла къапула гьалабси шагьарла майдайчи дуравхъун. 7Мардахайли Хатахлизи сунес бетаурсиличила буриб, ва жугьутӀуни къирбаресли ХӀяманни пачала хазнализи сецад цӀуб арц дедес чесилилра буриб+. 8Урхъази илини Шушаннизиб дураибси жугьутӀуни къирбирнила хӀекьлизибси хӀукмуличилси кагъарра бедиб. Илини урхъачи хъарбариб ил хӀукмуличилси белкӀ Эстерлизи чебаахъес, гьар секӀайчила бурахъес ва чехьри бархьиб: ил пачачи рукьяб, сунела халкь багьандан илизи тиладибараб ва бусравбараб+. 9Хатах чарухъун ва Мардахайла гъай Эстерлизи дуриб.

10Амма Эстерли Хатахличи хъарбариб Мардахайлизи ишкьяйда бурахъесра: 11«Пачала лебилра къуллукъчибани, ва пачала мер-мусаличибти халкьананира балуси саби, эгер чи-биалра, мурул адам яра хьунул адам, жихӀерибкъи, пачачи ацӀалли, бухӀна азбарлизи ухӀнаухъалли, илис бируси танбихӀ ца саби – бебкӀа. ЧӀянкӀли пачани илала шайчибяхӀ мургьила тӀерхьа гьабуцаллицун, ил адам мицӀирли валта. ХӀера, нура хӀябцӀали бархӀи пачачи жирарили ахӀенра».

12Эстерла гъай Мардахайличи даахъиб. 13Ва Мардахайли Эстерлис ишгъуна жаваб бедиб: «ХӀу пикримарикӀуд, – илар, пачала кӀялгӀялизир – лебилра жугьутӀуназирад цацун уцус или. 14Эгер илгъуна бархӀи хӀу лехӀкахъили руадлира, кумек ва берцуди жугьутӀуначи ляркьян, амма илди цархӀил тяхӀярли ляркьян, хӀу биалли рубкӀуд, хӀечил барх лебилра хӀела жинсра. Чили саби балуси, ишгъуна бархӀи багьандан ахӀенрил хӀу пачала хьунулли ретаурсира?»

15ИлхӀели Мардахайлис Эстерли ишгъуна жаваб бархьиб: 16«Укьенну Шушаннизиб лебти лебилра жугьутӀуни учибяхъя ва ну багьандан дубдурценая – хӀябал бархӀи ва хӀябал дуги мадукудая ва мадужудая. Ва нура дила къаравашуначил илкьяйда дубрурцус, гӀур пачачи аркьясра, ил барни гӀядатличи къаршиси биалра. Эгер ну ребкӀасли – кьисмат илгъуна буили саби».

17Мардахай арякьун ва гьар секӀал Эстерли сунечи хъардарили кьяйда дариб.

5

Пачази Эстерла тилади

5^1ХӀябъэсил бархӀи Эстерли пачала палтар чегьур, рякьи пачала кӀялгӀяла бухӀнабси азбарлизир, пачала хъа гьалар, тӀашризур. Пача биалли сунела тахличи кайилри – пачала хъулив, хъа унзаличи вяхӀчили+. 2Азбарлизир тӀашли пачала хьунул Эстер чераибхӀели, пачани иличи сай гӀяхӀси хӀяйчив виъни хӀясиббариб. Илини сунела някълизибси мургьила тӀерхьа Эстерла шайчибяхӀ гьабуциб. Эстер гъамриуб ва тӀерхьала бехӀличи гачрикиб+. 3Пачани илизи хьарбаиб: «ХӀед се дигулри, пачала хьунул Эстер? Сегъуна сабив хӀела тилади? Байхъала пачалихъ дигара тиладибара – лерил кайсид»+. 4Эстерли иб: «Эгер пача набчи гӀяхӀси хӀяйзив виалли, сунечил варх ХӀяманра касаб ва ишбархӀи нуни пачас бируси сяхӀбатличи вакӀаб». 5Пачани иб: «Къалабали ХӀяман живарая, ва гьар секӀал Эстерлис дигули кьяйда диаб!» Пача ХӀяманничил Эстерли барибси сяхӀбатличи вакӀиб. 6Илдани чягъирла бержиб, ва пачани Эстерлизи иб: «ХӀуни се тиладибирулрив? ХӀела лерил секӀал дирар. Сегъуна сабив хӀела тилади? Байхъала пачалихъ дигара тиладибара – гьар секӀал дарили дирар». 7-8Ва Эстерли жаваб бедиб: «Эгер ну пачала гьалар ряхӀмуличи лайикьрикили риасли, эгер нуни тиладибарибси ва бусравбарибси барес пачас дигули ахъалли, нуни тиладибирулра ва бусравбирулра – пача ХӀяманничил нуни чус жягӀял бируси сяхӀбатличи вакӀаб, илхӀели нуни пачас жаваб лугас»+.

ХӀяманнис Мардахай чевяхӀкахъес дигули сай

9Ит бархӀи ХӀяман разили ва гӀяхӀси гьавличил дуравхъун. Амма пачала кӀялгӀяла къапула гьалав илини Мардахай чеибхӀели ва, ил сунела гьалав атхӀейзурхӀели, хӀятта уркӀалра хӀевхъунхӀели, – ХӀяман Мардахайличи гьимили вицӀиб,+
10амма гьандуциб ва хъули арякьун.

Сунела гьалмагъунира хьунул Зерешра жибарахъес хъарбарили,+
11ХӀяман илдази сунела асилдешличила ва давлаличила, ва севан сунела бахъал уршби лебал, секьяйдали сай пачани ахъварибал, ва сунела мякьлабти цархӀилти хӀякимтачив ва талхъунтачив чевяхӀварибал гъайикӀескайиб+. 12«Ва гӀуррара, – буриб ХӀяманни, – пачала хьунул Эстерли, сяхӀбат барили, пачачил варх сунечи вакӀахъес, чи-биалра цархӀил ахӀи, ну живарилра! Ва ну жягӀялра пачачил варх иличи живарилра. 13Амма илди лерилра наб селра ахӀен, пачала кӀялгӀяла къапула гьалав нуни жугьутӀ Мардахай кайили чейули левалцадхӀи».

14Илала хьунул Зерешли ва гьалмагъунани илизи иб: «ШуцӀали декӀла ахъдешличилси тӀал тӀашбатахъаб, савли биалли пачази тиладибара ил тӀайчив Мардахай чевяхӀкахъахъес, ва паргъатси уркӀиличил пачачил варх сяхӀбатличи укьен». ХӀяманнис илди гъай кьабулдикиб, ва илини тӀал тӀашбатахъес хъарбариб+.

6

Пачани Мардахайла хӀурмат барахъес хъарбирули сай

6^1Ит дуги пачас гьанкӀ лябкьули ахӀенри. Илини хъумхӀертес белкӀани дируси жуз хахъес хъарбариб, ва пачас ил бучӀескабииб+. 2Илизиб белкӀ лебри, секьяйда Мардахайли пача Ахашверушличи някъ ахъбуцес кьасбарибти унабурхӀлис къараулбирути пачала кӀел бурхъа БигтӀан ва Тереш пужбарибтирил буруси+. 3Пачани хьарбаиб: «Ил барнилис Мардахайла сегъуна хӀурмат барибсири, ил секьяйда шабагъатлаварибсири?» Ва пачачи гъамти къуллукъбирути адамтани жаваб бедиб: «Ил секьяйдалра шабагъатлаварибси ахӀенри».

4Пачани хьарбаиб: «Ит чи сая азбарлизивси?» Ил биалли пачала кӀялгӀяла дурабси азбарлизивси ХӀяман сайри – сунени тӀашбатурси тӀайчив Мардахай чевяхӀкахъахъес буйрухъбарахъес пачази тиладибарес вакӀибси+. 5Пачала къуллукъчибани багьахъур: «Ил азбарлизив тӀашси ХӀяман сай». Пачани буйрухъбариб: «ХӀебиалли, ухӀнаухъаб». 6ХӀяман ухӀнаухъун ва пачани илизи хьарбаиб: «Пачани хӀурмат барес дигуси адамлис се бирусив?» ХӀяман пикриухъун: «Дила хӀебиалли, гӀур чила саби ишис хӀурмат барес дигуси?» 7Ва ХӀяманни пачас жаваб бедиб: «Эгер пачас чила-биалра хӀурмат барес дигули виалли, 8пачала палтар садухаб, сарира пачани челгьути, бекӀличиб пачалагъуна тажчебси урчи сабукаб, сунечив мурдали пача вашуси. 9Илди палтарра урчира пачала бегӀлара бурибти хӀякимтазивадси чизи-биалра дедаб, илини биалли пачани хӀурмат барес дигуси адам вегӀвараб, ил урчиличи мурдаватаб ва, ургьур буцили, урчи шагьарла майдайчи дурааб, ахъли балахъули: „ХӀеръая се бирулил пачани хӀурмат барес дигуси адамлис!“», или.

10ИлхӀели пачани ХӀяманничи хъарбариб: «ХӀу чучила викӀути палтарра урчира къалабали каса ва илди гьар секӀал пачала кӀялгӀяла къапула гьала кайибси жугьутӀ Мардахайлис дара! Гьар секӀал хӀу викӀуси тяхӀярли дара, селра ургаб хӀебатурли». 11Ва ХӀяманни палтар ва урчи сасиб, Мардахай вегӀвариб, ил урчиличи мурдаватур ва, ургьур буцили, шагьарла майданкад гьайвариб, ахъли балахъули: «ХӀеръая се бирусил пачани сунела хӀурмат барес дигуси адамлис!»

12Илала гӀергъи Мардахай пачала кӀялгӀяла къапуличи чариуб. Гьав буунси ХӀяман биалли, бекӀра кӀапӀбарили, хъуливяхӀ къалабаикиб. 13Илини биалли сунела хьунул Зерешлизи ва лебилра гьалмагъунази сунечил бетаурсиличила буриб. Илала гӀякьлукар гьалмагъунани ва хьунул Зерешли илизи буриб: «Сай багьандан хӀела кайкни бехӀбихьибси Мардахай жугьутӀунала кьамлизивадси виалли, хӀу илизи ахъес хӀейруд ва тамай илала гьалав каркуд!»+

14Илдани дурути тамандиубли ахӀенри, пачала бурхъаби дурабикибхӀели ва Эстерли барибси сяхӀбатличи гьалакварили ХӀяман арукибхӀели.

7

Зулмукар ХӀяман чевяхӀкахъни

7^1Пача ва ХӀяман букес-бужес пачала хьунул Эстерличи бакӀиб+. 2Ва сагали, гьалабси бархӀиван, илдани чягъирла бержиб ва пачани Эстерлизи иб: «Се тиладибирулри хӀуни, пачала хьунул? ХӀуни лерилра кайсид. Сегъуна сабив хӀела тилади? Байхъала пачалихъ дигара тиладибара – лерил секӀал дарили дирар».

3Пачала хьунул Эстерли жаваб бедиб: «Агь, пача, эгер нуни хӀела ряхӀму сархили риасли, эгер пачас дигули виалли, илини дила жан калахъаб – хӀера, се сабил нуни тиладибируси! Дила халкь калахъаб – хӀера, се сабил нуни бусравбируси!+
4СенкӀун нуша дицилра – нура дила халкьра – къирдарахъес, дитахъес, агардарахъес дедилра! Эгер нуша лагъдешлизи дицес кьасбарибси биалри, мурул адамтира хьунул адамтира лугъри дарес кьасбарибси биалри, ну лехӀкахъили руира – илгъуна балагь багьанданра пача паргъатагарирес асухӀебири!»+

5Пача Ахашверуш пачала хьунул Эстерлизи хьарикӀескайиб: «Чи сая гьатӀи ил? Чинава ил? Илгъуна барес вируси чи сая?» 6Эстерли жаваб бедиб: «Ил душман ва вайнукья сай! ХӀера иш зулмукар ХӀяман сай!» Ва ХӀяман пачалара пачала хьунара гьалав кахдешлизи викиб+.

7Гьимугибси пачани сяхӀбат бархьбатур ва кӀялгӀяла анхълизи дуравхъун, ХӀяман биалли, сунела жан дерцахъес, пачала хьунул Эстерличил увкалун: пачани сунела кьисмат арзили биъни илини аргъилри.

8Пача кӀялгӀяла анхълизивад сяхӀбат бетурхуйхӀи чариубхӀели, Эстер хъаррихьунси тахличи пӀяцӀикили ХӀяман чеиб. Пачани тӀамадариб: «Илала дурабадли, пачала хьунуйчил кӀушикӀес, ну левли, иш юртлизив!»

Пачани гъай бурибмад, ХӀяманна вяхӀ кӀапӀбариб. 9ИлхӀели Харбунни, пачачил бирути бурхъабазивад цали, буриб: «ХӀяманникӀун – сунела гъайли пачас гӀяхӀси къуллукъ барибси – Мардахайлис тӀашбатахъес хъарбарибси шуцӀали декӀла ахъси ил тӀал гьанна ХӀяманна юртла гьалаб тӀашли саби!»

Пачани хъарбаркь бедиб: «Илав ил чевяхӀра кахъая!»+
10Сунени Мардахайлис хӀядурбарибси тӀайчив сай ХӀяманра чевяхӀкахъиб ва пачала гӀясииъни хӀярхӀбиуб.

8

Душмантас къаршидеш дарахъес пачани жугьутӀунас пурбанбирули сай

8^1Ит бархӀи пача Ахашверушли жугьутӀунала душман ХӀяманна лебилра лебдеш пачала хьунул Эстерлис бедиб. Мардахай пачала гьала вакӀиб (Эстерли ил сунес чи саял буриб). 2Пачани ХӀяманнизибад кебасибси сунела тӀулека-мугьур тӀуйчибад убасиб ва Мардахайлизи бедиб. Эстерли биалли Мардахайличи ХӀяманна мулклис бекӀдеш дирахъес хъарбариб+.

3Ва Эстер сагали пачачи дугьаризур: илала кьяшмау карикили, рисули, ил пачази бусраврикӀулри, Агагла жинслизивадси ХӀяманна жугьутӀуначи къаршиси вайси кьас бетхӀеберхахъес+. 4Пачани мургьила тӀерхьа Эстерла шайчибяхӀ гьабатур.

Эстер ахъриуб, пачала гьалар тӀашризур+
5ва рикӀар: «Эгер пачас дигули виалли, эгер ну илала ряхӀмуличи лайикьрикили риасли, эгер илини бархьсилизи халбирули виалли, ва илис ну гӀяхӀрилзули риасли, ХӀяманни белкӀунси хӀукму уббяхъяхъес хъарбараб. Ил хӀукму ХӀяммидатла урши, Агагла жинслизивадси ХӀяманни белкӀунси саби ва илини пачала лерилра мер-мусаличиб жугьутӀуни къирбарес кьасбарили сай. 6Ну секьяйда хӀеррикӀес рирусу гьатӀи дила халкьличи балагь гъамбикӀухӀели, чебиэс рирусу гьатӀи севан дила кьам бубкӀулил?»

7Пача Ахашверушли пачала хьунул Эстерлизи ва жугьутӀ Мардахайлизи иб: «ХӀера, ХӀяманна лебилра лебдеш нуни пачала хьунул Эстерлис бедира, сай биалли, сунес жугьутӀуни къирбарес дигни багьандан, тӀайчив чевяхӀкахъиб. 8Гьанна хӀушани, пачала уличил сегъуна лайикьсили чебиидал, илгъуна хӀукму белкӀеная, ва иличи пачала тӀулекаличил мугьур кабяхъяя. Пачала уличил белкӀунси ва пачала тӀулекаличил мугьур кабяхъибси хӀукму уббяхъес вируси ахӀен»+.

9Ва илхӀели, хӀябъибил базлизиб, сиван базлизиб, илала гъанухӀябраибил бархӀи, пачала лукӀанти жибариб ва сагаси хӀукму цахӀнабяхъяхъиб. Ил дурусли Мардахайли хъарбарибсигъуна белкӀунси сабри. Ил хӀукму лебилра жугьутӀуначи, ва илкьяйдали Индиялизибад Кушлизи бикайчи мерладиубти лерилра даршлим гъануверхӀра мер-мусала талхъунтачи, мер-мусала хӀякимтачи ва мер-мусалис бекӀдеш дирутачи мераначирти белкӀла хӀурпрачил ва гьарил халкьличи чула мезли белкӀунсири. Ил жугьутӀуначира илдала хӀурпрачил ва илдала мезли белкӀунсири+. 10Пача Ахашверушла уличил цахӀнабяхъибси ва пачала тӀулекали мугьур кабяхъибси ил хӀукму пачала дурхъбазирадти черикӀла урчачиб мурдати чяпартачил лерилра мераначи бархьибсири+.

11Ил хӀукмуличил пачани шагьуртала гьариллизиб жугьутӀунас цалабиркахъес ва чули саби батахъес пурбанбирулри. Ил хӀясибли гьарил кьамлизиб ва гьар мерличиб чучи къаршили дурабухъес цалабикибти, чула дурхӀначил ва хьунрачил къирбарес, кабушес ва агарбарес, душмантала лебдеш биалли хъям-кьацӀбирес ихтияр лебри. 12Ил барес асубирусири пача Ахашверушла лерилра мер-мусаличиб вецӀнукӀираибил базла, адар базла, вецӀнухӀябраибил бархӀи, ца бархӀила бухӀнаб. 13Зегъа сарлин илди хӀукмуртачилти кагъурти лерилра мер-мусаличир, лебилра халкьанас ахъли делчӀес чебсири. Ил бархӀиличи жугьутӀуни хӀядурли биахъес, чула душмантас чеббицӀес хӀядурдеш барахъес.

14Пачала буйрухъ хӀясибли, чяпарти пачала урчачиб гьалакли арбякьун. Ил хӀукму Шушан-къалализибра багьахъурсири+.

15Илала гӀергъи хьанцӀа ва цӀуба пачала палтарчевли, мургьила халаси тажчевли, ва цӀяба-хӀунтӀена назикси гантирла гӀябачевли Мардахай пачачивад дураухъун. Шушан шагьар вяв-гьавлизиб ва разидешлизиб сабри+. 16ЖугьутӀуни шадлири, разилири, хӀулкӀулри, шадлихъуназибри. 17Пачала хъарбаркьличилси ил хӀукму чиди мер-мусаличи, чиди шагьарлизи бааллира, гьар мерличир жугьутӀунала разидешра, хӀулбукӀрира, сяхӀбатра, шадлихъра дехӀдирхьулри. Ва ил улкала халкьаназибад бахъал адамти жугьутӀуначил бархбикиб, сенкӀун илди жугьутӀуназибадси урехилизи бикилри.

9

Душмантачибадси жугьутӀунала чедибдеш

9^1ВецӀнукӀираибил базлизиб, адар базлизиб, вецӀнухӀябраибил бархӀи пачала хӀукму таманбарес замана сабаибхӀели, – баягъи ит бархӀи жугьутӀунала душманти илдачибад чедибдеш сархес хьулбикӀуси бархӀи, баркьудилизиб биалли ургӀебси бетаурси ва чула къаршикартачибад жугьутӀуна чедибдеш сархибси –+
2ил бархӀи пача Ахашверушла лерилра мер-мусаличирти шагьуртазиб жугьутӀуни цалабикиб, чус вайдеш барес кьасбарибти къирбарес багьандан. Ва чилилра жугьутӀунас къаршидеш дарес хӀейри, сенкӀун илдазибадси урехилизиб сабри лебилра халкьани. 3Ва лерилра мер-мусала вегӀбекӀунани ва пачала къуллукъчибани, талхъунтани, мер-мусаличибти хӀякимтани жугьутӀуни гӀеббурцулри – Мардахайлизибадси урехи багьандан. 4МардахайкӀун пачала юртлизив бегӀла цӀакьси ветаурлири, илала хабар лерилра мер-мусаличиб тӀинтӀбиублири. Замана аркьуцад Мардахайла кьуват гьатӀира имцӀабикӀулри.

5ЖугьутӀунани биалли лебилра чула душманти, турма бирхъули ва кабуршули, къирбарилри – илдани чула душмантас чус дигуси барилри. 6Шушан-къалализиб жугьутӀунани шударш адам кабушилри ва къирбарилри. 7Кабушилри Паршандат, Далпан, Аспат, 8Парат, Адалий, Аридат, 9Пармашт, Арисай, Аридай ва Вайзат – 10ХӀяммидатла урши, жугьутӀунала душман ХӀяманна вецӀалра уршира. Амма жугьутӀуни хъям-кьацӀбикӀули кахӀелун.

11Ил бархӀил Шушан-къалализиб кабушибтала лугӀиличила пачази багьахъур. 12Пачани пачала хьунул Эстерлизи иб: «Шушан-къалализиб жугьутӀунани шударш адам кабушили саби, ил лугӀилизиб ХӀяманна вецӀалра уршира. ГӀелар калунти мер-мусаличиб илдани се барилив гьатӀи? ГӀурра хӀед се тиладибарес дигулрив? ХӀела гӀурра сегъуна тилади леба? Лерилра тамандарили дирар»+.

13Эстерли иб: «Эгер пачас дигули ахъалли, Шушаннизиб жугьутӀунас, ишбархӀила хӀукму хӀясибли, жягӀялра гъаза барахъес пурбанбараб, ХӀяманна вецӀалра уршила кьаркьлуми биалли галгаличир черяхӀкахъаб».

14Пачани ил барахъес хъарбариб – ва Шушаннизиб хӀукму багьахъурсири. ХӀяманна вецӀалра уршила кьаркьлуми черяхӀкахъибтири. 15Шушаннизиб хӀербирути жугьутӀуни сагали чукурбикиб – адар базла вецӀнуавраибил бархӀи – ва шагьарлизиб гьатӀира хӀябдарш адам кабушиб. Амма хъям-кьацӀбикӀули кахӀелун.

16Пачала гӀелар калунти мер-мусаличибти цархӀилти жугьутӀунира чула саби батахъес ва душмантазибад акьубухъес чукурбикиб ва верхӀцӀаннушура азир чула душман кабушиб. Амма хъям-кьацӀбикӀули кахӀелун. 17Ил бетаурсири адар базла вецӀнухӀябраибил бархӀи, вецӀнуавраибил бархӀи биалли илдани бамсриихъулри – илдала сяхӀбатла ва разидешла бархӀи сабри.

18Шушаннизиб хӀербирути жугьутӀуни вецӀнухӀябраибил ва вецӀнуавраибил бурхӀназибра цалабиркутири, вецӀнушураибил бархӀи биалли бамсриихъулри – илдала сяхӀбатла ва разидешла бархӀи сабри. 19ДебахӀедарибти диштӀати шагьуртазиб, хӀербирути жугьутӀунала адар базла вецӀнуавра – разидешла ва сяхӀбатла, байрамла ва адамтани цалис цали гьунгелти дурхьуси бархӀи саби.

Пурим байрам кабизахъни

20Лерилра илдачила Мардахайли белкӀун ва сунела кагъар пача Ахашверушла вегӀдешлизирти лерилра мер-мусаличи, лебилра жугьутӀуначи, гъамтачи ва гьарахътачи, бархьиб. 21Ва илдачи хъарбариб гьар дус адар базла вецӀнухӀябра ва вецӀнуавра ибти бурхӀни дурадуркӀахъес, 22сенкӀун илди бурхӀназиб жугьутӀуначибад илдала душманти чеббикибтири, сенкӀун илди бурхӀназиб децӀ разидешличи шурбухъунсири, дард биалли – байрамличи. Илди бурхӀни сяхӀбатла ва разидешла бурхӀнили детааб, адамтани цалис цали гьунгелти дурхьаб ва мискинтас савгъатуни дедлугаб. 23Илкьяйда жугьутӀунани ил гӀядат кьабулбариб – Мардахайли белкӀунси бирес.

24Агагла жинслизивадси ХӀяммидатла уршили, лебилра жугьутӀунала душман ХӀяманни, жугьутӀуни къирбарес кьасбарибхӀели, чӀала буршусири, сунесра «пур» бикӀуси, илдас вайбарес ва къирбарес багьандан+. 25Амма Эстер пачачи рякьунхӀели, илини хӀукму дураиб – жугьутӀуначи къаршили бяхӀчиаибси ХӀяманна вайси кьас илала сунела бекӀличи шурбухъун: уршбира сай ХӀяманра тӀайчиб чебяхӀкахъиб. 26Илбагьандан илди бурхӀнас Пурим бихьибси саби, «пур» ибси девлизибад.

Илбагьандан, кагъарлизиб бурни хӀясибли, илдани чули чебаибси, чучил бетаурси хӀясибли, 27жугьутӀунани чус, чула букьуртас ва чучил бархбикибти лебтасалра кабизахъур ва кьабулбариб ил гӀядат: белкӀунсиван ва кабизахъурси замана гьар дус илди кӀелра бурхӀназир чараагарли байрумти дурадуркӀес. 28Илди бурхӀни гьандиркахъули сари, дурадуркӀули сари гьарил наслули, гьарил хъалибаргли, гьар мерличир ва гьар шагьарлизир. ЖугьутӀуначир илди бурхӀни, пурим, хъуммартаб. Илди бурхӀни чеалкӀути наслубалара дагьрилизир калаб!

29Пачала хьунул Эстерли, Абихаилла рурсили, жугьутӀ Мардахайличил барх, чузибси лебилра ариличил марбариб Пуримла хӀекьлизибси кӀиибил кагъарра+. 30Ил кагъар – рахӀятдешла ва урехиагрила хабар – Ахашверушла пачалихъла даршлим гъануверхӀра мер-мусаличибти лебилра жугьутӀуначи бархьибси саби+. 31Илкьяйда жугьутӀ Мардахайла ва пачала хьунул Эстерла хӀукму хӀясибли ва саби жугьутӀунани кьабулбариливан, Пурим дурабуркӀути бурхӀни кадизахъуртири чус ва чула букьуртас – дуббуцарла ва бисала бурхӀни сарливан+. 32Пурим байрамла хӀекьлизирти хӀукмурти Эстерли сунела буюрличил тасдикьдарибтири ва иличила табтарлизи белкӀунсири.

10

Ахашверушла кьуватчевдеш ва Мардахайла чевяхӀдеш

10^1Пача Ахашверушли пачалихъла духӀнарти ва урхьула дубларти мер-мусаличиб сагаси хӀекь кабизахъур. 2Илала лерилра гъабзадешла ва асилдешла баркьудлумачила ва пачани Мардахай севан ахъуцили чевяхӀварибал, иличила гьар секӀал делкӀи сари Мидияла ва Персияла пачнала баркьудлумачила буруси жузлизи+.

3ЖугьутӀ Мардахай пача Ахашверушлис гӀергъи кӀиибил адам сайри. ЖугьутӀунала ургав чевяхӀси, сунела миллатла лугӀилашал бахъал адамтас дигахъуси ил сунела халкьлис гӀяхӀдеш барес умцӀусири ва сунела лебилра кьамлис рахӀятдеш гӀеббуцес узусири.

* 1:1 Ахашверуш – жугьутӀ мезли Персияла пача Ксеркс I-ибилла у саби. Ил ЧевяхӀси Дарий I-ибилла урши сай.

* 2:19 Къапула гьала – кабиэс бири халати хӀякимти, пачалихъла къуллукъчиби. Илар цацахӀели мягӀничерти суалти хӀердирутири.

* 3:9 Талант – ил жявхӀелла жугьутӀунала битакӀла умцла саби 30 кг цугси.

+ 1:1 Эстер 8:9, Эстер 9:30
+ 1:10 Эстер 7:9
+ 1:19 Эстер 8:8,
+ 2:1 Эстер 1:19-20
+ 2:15 Эстер 9:29
+ 2:23 Эстер 6:2, Эстер 10:2
+ 3:7 Эстер 9:24, Эстер 9:26,
+ 3:8 Баркьудлуми 16:20
+ 3:10 Эстер 8:2
+ 3:12 Эстер 8:9
+ 3:13 Эстер 8:10,
+ 3:15 Эстер 8:14
+ 4:7 Эстер 3:9
+ 4:8 Эстер 3:14
+ 5:1 Эстер 4:16
+ 5:2 Эстер 4:11
+ 5:3 Эстер 7:2, Маркли 6:23
+ 5:8 Эстер 7:3
+ 5:9 Эстер 3:1
+ 5:10 Эстер 6:13
+ 5:11 Эстер 9:7-10, Эстер 3:1
+ 5:14 Эстер 6:4, Эстер 7:9-10
+ 6:1 Эстер 2:23, Эстер 10:2
+ 6:2 Эстер 2:21-22
+ 6:4 Эстер 5:14, Эстер 7:9-10
+ 6:13 Эстер 5:10
+ 7:1 Эстер 5:3, Маркли 6:23
+ 7:3 Эстер 5:8
+ 7:4 Эстер 3:9
+ 7:6 Эстер 3:10

+ 7:9 Эстер 1:10, Эстер 5:14, Эстер 6:4, Сулайба буралаби 11:5,

+ 8:2 Эстер 3:10
+ 8:3 Эстер 3:1
+ 8:4 Эстер 5:2
+ 8:8 Эстер 3:12
+ 8:9 Эстер 1:1, Эстер 3:12, Эстер 1:22
+ 8:10 Эстер 3:10, Эстер 3:13
+ 8:14 Эстер 3:15
+ 8:15 Сулайба буралаби 11:10
+ 9:1 Эстер 3:13
+ 9:12 Эстер 5:6, Эстер 7:2
+ 9:24 Эстер 3:7
+ 9:29 Эстер 2:15
+ 9:30 Эстер 1:1, Эстер 8:9
+ 9:31 Эстер 4:3
+ 10:2 Эстер 2:23, Эстер 6:1-2

+ https://ibt.org.ru/ebook?id=DRG

Картаби (Рут • Эстер • Юнус)

Картаби (Рут • Эстер • Юнус)

1. Ассирияла империя

2. Персияла империя

3. «Рут» жузлизир гьандуршути мер-муса

Ассирияла империя

Персияла империя

«Рут» жузлизир гьандуршути мер-муса

Table of Contents

- Рут • Эстер • Юнус: Эстер

- Гьалагъай

- Эстер

- 1
- 2
- 3
- 4
- 5
- 6
- 7
- 8
- 9
- 10

- Картаби (Рут • Эстер • Юнус)

- Ассирияла империя
- Персияла империя
- «Рут» жузлизир гьандуршути мер-муса